הצית בקבוק תבערה, זרק ונשרף (צילום: AFP)

ברשתות החברתיות ובכלי התקשורת בעולם התפרסמו תמונות של סטודנט פלסטיני מאוניברסיטת חברון, שהצית את עצמו בשוגג לאחר שניסה ליידות בקבוק תבערה לעבר חיילי צה"ל ולוחמי מג"ב. האירוע התרחש במהלך עימותים עם כוחות הביטחון, לאחר שמפגינים פלסטיניים חסמו את הכניסה הצפונית של חברון באבנים גדולות וצמיגים. כמה מפגינים הגישו לצעיר עזרה, אולם לא נמסרו פרטים על מצבו.

יידה בקבוק תבערה ונכווה (צילום: EPA)

פעולת הטרור הסתבכה. הצעיר שעלה באש (צילום: AFP)

מאמצי הכיבוי (צילום: EPA)

בזמן שטרור הסכינים והדריסה מכה בתוך תחומי הקו הירוק, צה"ל דיווח היום דווקא על ירידה של יותר מ-50 אחוז במספר מוקדי הפרות הסדר ביהודה ושומרון בין 9 ל-12 באוקטובר. לפי הנתונים שמפרסם הצבא היום, במהלך אתמול נרשמו 19 מוקדי הפרות סדר בגדה. ביום השיא של ההתנגשויות בין מפגינים פלסטינים לחיילים - 9 באוקטובר (יום שישי האחרון) - נרשמו 52 מוקדים.

ספירת המוקדים החלה מ-1 באוקטובר, היום שבו נרצחו בני הזוג

הנקין בסמוך לאיתמר שבשומרון - אירוע שסימל את ההסלמה המשמעותית ביותר בגל הטרור הנוכחי. על פי הנתונים, במהלך אתמול נרשמו ארבעה אירועים של השלכות בקבוקי תבערה ביהודה ושומרון לעבר ישראלים ו-15 אירועים של זריקות אבנים. זאת לעומת 55 אירועים של זריקות אבנים ב-6 באוקטובר ו-22 בקבוקי תבערה באותו היום.

הרגיעה המסוימת בשטחים נמשכה גם היום, ומיעוט הפרות סדר נרשם בחברון, במחסום ביתוניא שליד רמאללה ובמתחם קבר רחל שבבית לחם.

מרבית המחבלים שביצעו את פיגועי הדקירה והירי בשבועיים האחרונים ברחבי הארץ, בשני צדי הקו הירוק, הם תושבי מזרח ירושלים ולא פלסטינים מהגדה.